РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/368-15

22. септембар 2015. године

Б е о г р а д

ЗАПИСНИК

64. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 22. СЕПТЕМБРА 2015. ГОДИНЕ

Седница је почела у 13,15 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Милош Тошанић, Горан Ковачевић, Драгољуб Зиндовић, Оливера Пешић, Сузана Шарац, Никола Јоловић, Иван Јовановић, Момо Чолаковић, проф. др Милорад Мијатовић и Војислав Вујић.

 Седници су присуствовали заменици чланова Одбора: Соња Влаховић, заменик Радмила Костића и Мирјана Марјановић, заменик Душице Николић.

 Седници нису присуствовали чланови Одбора: Дејан Раденковић, Ђорђе Стојшић, Золтан Пек и Жика Гојковић, нити њихови заменици.

 На позив председника Одбора, седници су присуствовали представници Министарства финансија: Ирина Стевановић Гавровић, Драгана Младеновић, Дејан Дабетић и Дејан Хаџић.

На предлог председника, Одбор је већином гласова (11 за, 1 члан није гласао) одлучио да се предложени дневни ред допуни тачкама „3) Разматрање Предлога закона о изменама и допунама Закона о порезу на додату вредност, који је поднела Влада (број 011-2144/15 од 7. септембра 2015. године), у начелу и 4) Разматрање Предлога закона о изменама и допунама Закона о републичким административним таксама, који је поднела Влада (број 434-2233/15 од 19. септембра 2015. године), у начелу“. Досадашње тач. 3 - 7. постају тач. 5 - 9.

 На предлог председника, Одбор је већином гласова (10 за, 2 члана нису гласала), утврдио следећи

Д н е в н и р е д:

 1. Разматрање Предлога закона о изменама Закона о хипотеци, који је поднела Влада (број 430-2168/15 од 11. септембра 2015. године), у начелу;

 2. Разматрање Предлога закона о потврђивању Уговора између Републике Србије и Краљевине Норвешке о избегавању двоструког опорезивања и спречавању пореске евазије у односу на порезе на доходак, који је поднела Влада (број 011-2144/15 од 7. септембра 2015. године);

 3. Разматрање Предлога закона о изменама и допунама Закона о порезу на додату вредност, који је поднела Влада (број 011-2144/15 од 7. септембра 2015. године), у начелу;

4. Разматрање Предлога закона о изменама и допунама Закона о републичким административним таксама, који је поднела Влада (број 434-2233/15 од 19. септембра 2015. године), у начелу;

 5. Доношење упутства о поступку давања претходне писане сагласности запосленима у Управи за јавне набавке за обављање додатне плаћене активности;

 6. Разматрање захтева Светлане Ражић, запослене у Управи за јавне набавке, за давање претходне писане сагласности за обављање додатне плаћене активности (број 02-2036/15 од 17. септембра 2015. године);

7. Разматрање захтева Оливере Рајковић, запослене у Управи за јавне набавке, за давање претходне писане сагласности за обављање додатне плаћене активности (број 02-2220/15 од 17. септембра 2015. године);

8. Разматрање захтева Милоша Јовића, запосленог у Управи за јавне набавке, за давање претходне писане сагласности за обављање додатне плаћене активности (број 02-2218/15 од 17. септембра 2015. године);

9. Разматрање захтева Данијеле Бојовић, запослене у Управи за јавне набавке, за давање претходне писане сагласности за обављање додатне плаћене активности (број 02-2219/15 од 17. септембра 2015. године).

  **Прва тачка дневног реда**: Разматрање Предлога закона о изменама Закона о хипотеци, који је поднела Влада, у начелу

 Представник Министарства финансија представио је члановима и заменицима чланова Одбора Предлог закона и образложио разлоге за његово доношење. Предложеним законом врши се усклађивање текста важећег Закона са Одлуком Уставног суда IУз – 799/2012, објављеном у „Службеном гласнику РС“, број 65/15 од 17. јула 2015. године, којом је утврђено да одредба члана 31. став 7. Закона о хипотеци није у сагласности са Уставом у делу који гласи: ''и против њега није дозвољена тужба или правни лек''. Предложеним изменама омогућава се и да поверилац право продаје стиче даном коначности решења о забележби хипотекарне продаје, чиме се постиже усклађеност са другим прописима, који регулишу поступање надлежних служби за катастар непокретности.

Поводом ове тачке дневног реда није било дискусије.

 На предлог председника, Одбор је, већином гласова (11 за, 1 члан није гласао), одлучио да предложи Народној скупштини да прихвати Предлог закона о изменама Закона о хипотеци, који је поднела Влада, у начелу

\* \* \*

 На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама Закона о хипотеци, у начелу.

 За известиоца Одбора на седници Народне скупштине одређен је Верољуб Арсић, председник Одбора.

 **Друга тачка дневног реда**: Разматрање Предлога закона о потврђивању Уговора између Републике Србије и Краљевине Норвешке о избегавању двоструког опорезивања и спречавању пореске евазије у односу на порезе на доходак, који је поднела Влада

Представник Министарства финансија представио је члановима и заменицима чланова Одбора Предлог закона и образложио разлоге за његово доношење. Закључење овог уговора представља значајан допринос унапређењу билатералне привредне и финансијске сарадње Републике Србије и Краљевине Норвешке, јер се њиме отклања проблем двоструког опорезивања физичких и правних лица – резидената две државе. Уговор обезбеђује заједничке критеријуме за одређивање права опорезивања појединих категорија дохотка, а такође и стимулише улагање капитала резидената Републике Србије у Краљевини Норвешкој и резидената Краљевине Норвешке у Републику Србију.

Поводом ове тачке дневног реда није било дискусије.

 На предлог председника, Одбор је једногласно одлучио да предложи Народној скупштини да прихвати Предлог закона о потврђивању Уговора између Републике Србије и Краљевине Норвешке о избегавању двоструког опорезивања и спречавању пореске евазије у односу на порезе на доходак, који је поднела Влада

\* \* \*

 На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора између Републике Србије и Краљевине Норвешке о избегавању двоструког опорезивања и спречавању пореске евазије у односу на порезе на доходак.

 За известиоца Одбора на седници Народне скупштине одређен је Верољуб Арсић, председник Одбора.

**Трећа тачка дневног реда**: Разматрање Предлога закона о изменама и допунама Закона о порезу на додату вредност, који је поднела Влада, у начелу

 Представник Министарства финансија представила је члановима и заменицима чланова Одбора Предлог закона и образложила разлоге за његово доношење. Предложеним законом врши се усаглашавање са прописима Европске уније који уређују област опорезивања потрошње ПДВ, стварање повољнијих услова за пословање привредних субјеката, спречавање евентуалних злоупотреба, као и обезбеђивање унапређења контроле ПДВ-а од стране Пореске управе. Такође, предложеним изменама се обезбеђује стватање услова за евидентирање у систем ПДВ-а страних лица која врше промет добара и услуга на територији Републике Србије, као и посебно уређивање пореског пуномоћника за промет добара и услуга који на територији Републике Србије врши страно лице, и обезбеђује се изједначавање права и обавеза свих лица која на територији Републике Србије врше промет добара и услуга и спречава неопорезивање промета између страних лица извршеног на територији Републике Србије. У циљу стварања повољнијих услова за пословање привредних субјеката предлажу се измене које се односе на институт пореског дужника и примену посебне стопе ПДВ-а. Измене које се односе на институт пореског дужника омогућавају да порески дужник за промет добара и услуга из области грађевинарства, које врши обвезник ПДВ-а другом обвезнику ПДВ-а, односно Републици, другом републичком, покрајинском или органу локалне самоуправе, буде прималац роба и услуга независно од тога да ли обвезник ПДВ-а који врши предметни предмет, има статус извођача радова, односно да ли прималац добара и услуга има статус инвеститора. Предлаже се и да порески дужник буде прималац добара и услуга и у случају промета између обвезника ПДВ-а. Изменама се, такође, предлаже да се по посебној пореској стопи ПДВ-а од 10% опорезује промет услуга смештаја у свим угоститељским објектима за смештај, као и превоз путника и њиховог пртљага, који се врши на територији Републике Србије.

Поводом ове тачке дневног реда није било дискусије.

 На предлог председника, Одбор је већином гласова (11 за, 1 члан није гласао), одлучио да предложи Народној скупштини да прихвати Предлог закона о изменама и допунама Закона о порезу на додату вредност, који је поднела Влада, у поједоностима

\* \* \*

 На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о порезу на додату вредност, у појединостима.

 За известиоца Одбора на седници Народне скупштине одређен је Верољуб Арсић, председник Одбора.

**Четврта тачка дневног реда**: Разматрање Предлога закона о изменама и допунама Закона о републичким административним таксама, који је поднела Влада, у начелу

 Представник Министарства финансија представила је члановима и заменицима чланова Одбора Предлог закона и образложила разлоге за његово доношење. Предложеним изменама и допунама врши се усаглашавање предмета таксене обавезе са списима и радњама који су у надлежности органа за чији се рад плаћа републичка административна такса, било да се ради о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа. Наиме, у периоду од последњих измена и допуна Закона о републичким администрастивним таксама, донет је одређени број прописа у чијем спровођењу се врше радње, односно доносе списи за које се републичке административне таксе плаћају (Закон о путним исправама, Закон о безбедности саобраћаја на путевима, Закон о планирању и изградњи, Закон о заштити од пожара, Закон о приватном обезбеђењу, Закон о детективској делатности, Закон о рударству и геолошким истраживањима, Закон о енергетици, Закон о ефикасном коришћењу енергије, Закон о основном образовању и васпитању). С тиму вези, један број министарстава доставио је Министарству финансија иницијативе за измене и допуне важећег закона и то: Министарство унутрашњих послова, Министарство рударства и енергетике, Министарство грађевинарства, саобраћаја и инфраструктуре, Министарство просвете, науке и тенолошког развоја и Министарство за рад, запошљавање,борачка и социјална питања. На основу поднетих иницијатива горе наведених министарстава, предлагач закона предлаже брисање појединих тарифних бројева, измене постојећих и прописује нове таксе у складу са раније донетим прописима у чијем спровођењу се врше радње, односно доносе списи за које се републичке административне таксе плаћају.

Члан Одбора Иван Јовановић, поставио је питање због чега Министарство поред предложених измена и допуна није ишло у измене и оних чланова важећег закона који се односе на обавезу уплатиоца да доноси писани доказ да је уплатио таксу државном органу, посебно имајући у виду да ово представља велики проблем како за грађане тако и за привредне субјекте.

 На предлог председника, Одбор је, већином гласова (10 за, 1 члан против), одлучио да предложи Народној скупштини да прихвати Предлог закона о изменама и допунама Закона о републичким административним таксама, који је поднела Влада, у појединостима.

\* \* \*

 На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о републичким административним таксама, у појединостима.

 За известиоца Одбора на седници Народне скупштине одређен је Верољуб Арсић, председник Одбора.

**Пета тачка дневног реда**: Доношење упутства о поступку давања претходне писане сагласности запосленима у Управи за јавне набавке за обављање додатне плаћене активности

Председник Одбора упознао је чланове и заменике чланова Одбора са садржином Предлога упутства о поступку давања претходне писане сагласности запосленима у Управи за јавне набавке за обављање додатне плаћене активности. Предложеним упутством које је служба Одбора раније доставила члановима Одбора ради упознавања и давања евентуалних примедби, предлога и сугестија, утврђена је обавеза запосленог у Управи за јавне набавке да поднесе Одбору захтев за обављање сваке појединачне додатне плаћене активности која подразумева учешће у својству предавача на семинару, радионици, обуци, округлом столу, саветовању, презентацији, курсу и сваком другом скупу који за циљ има едукацију из области јавних набавки која се додатно плаћа, по правилу најкасније 10 дана пре дана одржавања скупа на коме учествује у својству предавача, дефинисани подаци које је подносилац захтева дужан да наведе у свом захтеву, као и његова обавеза да достави Одбору извештај о свакој активности за коју је добио претходну писану сагласност, у року од 15 дана од дана реализације активности. Такође, предложеним упутством предвиђена је могућност да у случају када Одбор благовремено не одлучи о захтеву, о том захтеву одлучује председник Одбора о чему је дужан да обавести Одбор на првој наредној седници и прописано да послове вођења евиденције о датим претходним писаним сагласностима обавља служба Одбора, уз навођење елемената које та евиденција треба да садржи. У наставку је обавестио чланове и заменике чланова Одбора да је члан Одбора Дејан Раденковић доставио примедбе на Предлог упутства које су им путем електронске поште прослеђене ради упознавања, и које је потом прочитао.

У дискусији су учествовали Иван Јовановић, Горан Ковачевић, Момо Чолаковић и Верољуб Арсић.

Договорено је да се у тачки 2. Предлога упутства дода нови став, којим се предвиђа могућност да се захтев за добијање сагласности изузетно може поднети и у року краћем од 10 дана, уколико за то постоје оправдани разлози, као и да се у тачки 5. Предлога упутства прецизира садржина извештаја који се подноси Одбору након одржаног предавања.

На предлог председника, Одбор је већином гласова (10 за, 1 члан уздржан) донео Упутство о поступку давања претходне писане сагласности запосленима у Управи за јавне набавке за обављање додатне плаћене активности, са допунама које су договорене на седници.

**Шеста тачка дневног реда**: Разматрање захтева Светлане Ражић, запослене у Управи за јавне набавке, за давање претходне писане сагласности за обављање додатне плаћене активности

Председник Одбора обавестио је чланове и заменике чланова Одбора да се Светлана Ражић, руководилац Групе за праћење, надзор и контролу поступака јавних набавки у Управи за јавне набавке, обратила Одбору са захтевом број 02-2036/15 за добијање сагласности за учешће у својству предавача на семинарима који ће бити одржани 12. октобра у Нишу, 14. октобра у Новом Саду и 16. октобра у Београду, у организацији ПАРАГРАФ-а.

Поводом ове тачке дневног реда није било дискусије.

На предлог председника, Одбор је већином гласова (9 за, 1 члан против, 1 члан није гласао) дао претходну писану сагласност Светлани Ражић за обављање додатне плаћене активности - предавање на семинарима који ће бити одржани 12. октобра у Нишу, 14. октобра у Новом Саду и 16. октобра у Београду, у организацији ПАРАГРАФ-а.

**Седма тачка дневног реда**: Разматрање захтева Оливере Рајковић, запослене у Управи за јавне набавке, за давање претходне писане сагласности за обављање додатне плаћене активности

Председник Одбора обавестио је чланове и заменике чланова Одбора да се Оливера Рајковић, руководилац Групе за финансијско материјалне послове у Управи за јавне набавке, обратила Одбору са захтевом број 02-2220/15 за добијање сагласности за учешће у својству предавача на семинарима на тему измена и допуна Закона о јавним набавкама, који ће бити одржани 17. и 24. октобра у организацији Института за економску дипломатију, као и за предавање на скупу који ће бити одржан 5. октобра у организацији Информативно пословног центра.

Поводом ове тачке дневног реда није било дискусије.

Одбор је већином гласова (9 за, 1 члан против, 1 члан није гласао) дао претходну писану сагласност Оливери Рајковић за обављање додатне плаћене активности - предавање на семинарима који ће бити одржани 17. и 24. октобра у организацији Института за економску дипломатију, као и за предавање на скупу који ће бити одржан 5. октобра у организацији Информативно пословног центра.

**Осма тачка дневног реда**: Разматрање захтева Милоша Јовића, запосленог у Управи за јавне набавке, за давање претходне писане сагласности за обављање додатне плаћене активности

Председник Одбора обавестио је чланове и заменике чланова Одбора да се Милош Јовић, саветник у Одсеку за регулативу и професионализацију у јавним набавкама у Управи за јавне набавке, обратио Одбору са захтевом број 02-2218/15 за добијање сагласности за учешће у својству предавача на семинару који је планиран за 28. септембар у Београду, у организацији ФОРУМ МЕДИА.

Поводом ове тачке дневног реда није било дискусије.

Одбор је већином гласова (9 за, 1 члан против, 1 члан није гласао) дао претходну писану сагласност Милошу Јовићу за обављање додатне плаћене активности - предавање на семинару који је планиран за 28. септембар у Београду, у организацији ФОРУМ МЕДИА.

**Девета тачка дневног реда**: Разматрање захтева Данијеле Бојовић, запослене у Управи за јавне набавке, за давање претходне писане сагласности за обављање додатне плаћене активности

Председник Одбора обавестио је чланове и заменике чланова Одбора да се Данијела Бојовић, руководилац Групе за развој система јавних набавки у Управи за јавне набавке, обратила Одбору са захтевом број 02-2219/15 за добијање сагласности за учешће у својству предавача на семинарима на тему измена и допуна Закона о јавним набавкама, који ће бити одржани 17. и 24. октобра, у организацији Института за економску дипломатију, као и за учешће у својству предавача на скупу који ће бити одржан 5. октобра у организацији Информативно пословног центра.

Поводом ове тачке дневног реда није било дискусије.

Одбор је већином гласова (9 за, 1 члан против, 1 члан није гласао) дао претходну писану сагласност Данијели Бојовић за обављање додатне плаћене активности - предавање семинарима који ће бити одржани 17. и 24. октобра, у организацији Института за економску дипломатију, као и предавање на скупу који ће бити одржан 5. октобра у организацији Информативно пословног центра.

\* \* \*

 Седница је завршена у 14,00 часова.

 Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић,с.р.